Økokrim utvidet korrupsjonssiktelsen mot Yara
Yara har i lang tid vært siktet for grov korrupsjon i forbindelse med bruk av mellommenn i Libya og India. I slutten av juni varslet Økokrim Yara om at selskapet kan vente seg en bot som blir den største som noen gang er ilagt et norsk foretak. Siden den gang er altså korrupsjonssiktelsen utvidet til å gjelde personer hos den russiske råvareleverandøren Phosagro, skriver Dagens Næringsliv. Den utvidede siktelsen fremgår av Yaras kvartalsrapport som ble lagt fram torsdag. Her heter det at Yara også er siktet for «et antall utbetalinger over flere år fra selskapet Balderton i Sveits til personer ansatt eller tilknyttet et selskap som leverer til Yara eller Balderton». - Vi fikk en ny siktelse som også er inkludert Phosagro, bekrefter Yaras konsernsjef Jørgen Ole Haslestad overfor avisen. Økokrim ønsker ikke å kommentere den nye siktelsen som det delvis statseide gjødselselskapet mottok tirsdag denne uken.
Økokrim har utvidet siktelsen mot gjødselselskapet Yara til også å gjelde bestikkelser av personer hos en russisk råvareleverandør.